7. oktober 2023 gjennomførte Hamas et terrorangrep i Israel. Telemark Arbeiderparti fordømmer volden, og er tydelige på at vår tro på en tostatsløsning går gjennom troen på ikke-vold. Drapene på sivile i Israel kan ikke forsvares, og Telemark Arbeiderparti fordømmer terroren begått av Hamas.

Telemark Arbeiderparti mener både israelere og palestinere har rett til å leve frie liv i trygghet for krig og terror. Det må derfor tas et kollektivt internasjonalt ansvar for å sikre en våpenhvile og arbeidet med å sikre en varig fredsløsning må intensiveres.

Palestinerne må få frihet, og dette må skje gjennom ikke-vold. Den palestinske frihetskampen har i flere tiår vært preget av ikke-voldelig motstand mot det israelske apartheid-regimet. Telemark Arbeiderparti støtter palestinernes rett til sitt eget land, og står i solidaritet med den ikke-voldelige frihetsbevegelsen i Palestina.

I tillegg til luftangrep mot Gaza har Israel gjennomført full blokade av Gaza, og har stengt all tilgang på strøm, mat, vann, livsnødvendige medisiner og drivstoff. Israel har angrepet sivile palestinere på Gaza. Flere tusen er drept og halvparten av dem er barn.

Israel utfører nå folkerettsbrudd og krigsforbrytelser i Gaza. En kollektiv avstraffelse av sivilbefolkningen på Gaza er ulovlig og strider mot folkeretten og illustrerer i all sin tydelighet hvilken makt Israel har over okkuperte palestinere på Gazastripen. Telemark Arbeiderparti krever at blokaden oppheves i samråd med regjeringens utspill.

Samtidig fortsetter kampen for et fritt Palestina.

Telemark Arbeiderparti vil:

* Hamas sin terror mot sivile må fordømmes. Terrorangrep mot sivile er ikke frihetskamp.
* Norske myndigheter må fordømme alle drap på sivile i Israel og Palestina.
* Norge må ta ansvar og styrke sin internasjonale innsats mot den folkerettsstridige okkupasjonen av Palestina.
* Israel må heve blokaden av mat, vann, medisiner, strøm og drivstoff inn til Gaza.
* Frem til blokaden oppheves, må det opprettes en humanitær korridor til Gaza i tråd med FNs krav.
* Norge må ta et stort ansvar for å få i gang fredssamtaler, og en prosess som ender i at Palestina får sin selvstendighet.
* Norge skal fortsette å ta til orde for våpenhvile og nye forhandlinger om tostatsløsning.
* Telemark Arbeiderparti vil at Norge skal anerkjenne Palestina på et tidspunkt der en anerkjennelse kan ha positiv innvirkning på fredsprosessen.